I Lüdviq (Bavariya kralı)
I Lüdviq və ya I Lüdovik (alm. Ludwig Karl August‎; 25 avqust 1786[…], Strasburq, Fransa metropoliyası – 29 fevral 1868[…], Nitsa) — 1825-ci ildən 1848-ci il inqilablarına qədər Bavariya kralı idi. Hələ vəliəhd olanda Napoleon müharibələrində iştirak etmişdi. Kral kimi o, Mayn və Dunay çayları arasında Lüdviq kanalını işə salaraq Bavariyanın sənayeləşməsini təşviq etmişdi. 1835-ci ildə Fürs və Nürnberq şəhərləri arasında ilk dəfə onun dövlətində dəmir yolu tikildi. Onun təşəbbüsü ilə Bavariya 1834-cü ildə Zollverein iqtisadi ittifaqına qoşuldu. Fransada 1830-cu il İyul İnqilabından sonra Lüdviqin əvvəlki liberal siyasəti getdikcə repressiv xarakter aldı. 1844-cü ildə Bavariyada pivə iğtişaşları baş verdi. 1848-ci il inqilabları zamanı kral tələbələrin və orta təbəqələrin artan etirazları və nümayişləri ilə üzləşdi. 20 mart 1848-ci ildə o, böyük oğlu Maksimilianın xeyrinə taxtdan imtina etdi. Lüdviq taxtdan əl çəkdikdən sonra daha iyirmi il yaşadı və nüfuzunu qorudu. Qədim Yunanıstan və İtaliya İntibahının pərəstişkarı olan Lüdviq incəsənətə himayədarlıq etdi və xüsusilə Münhendə bir neçə neoklassik binaları istifadəyə verdi. O, erkən Alman və Erkən Hollandiya dövrlərinə aid rəsmləri, eləcə də Yunan-Roma heykəllərini toplayan həvəskar sənət kolleksiyaçısı idi.